Kebopetswe o ikana ka go roka
Rre Kgosiemang Kebopetswe o dingwaga tse di masome a mane le bobedi (42) wa motse wa Mogorosi a tlholega mo kgotleng ya Setshe mo kgaolong ya Legare, ke mongwe wa Batswana ba lefatshe leno ba irileng puso e ntsha mananeo go tokafatsa matshelo a batho a seka a ipona tsapa. Fa a bua mo potsolosong le lekalana la dikgang la BOPA bosheng jaaka ba ne ba etetse motse oo. Kebopetswe yo a tumileng ka leina la Sechana mo motseng o boletse fa e ne ya re go le pele a bo a sena kitso e e tseeletseng ka mananeo a mme a nna le lenyora go itse ka one. A re o ne a utlwalela fela ka batho bangwe ba ba akotseng ga mmogo le mo diromamomoweng le dipampiri tsa dikgang. Ka jalo a tlhalosa fa e ne ya re ka kgwedi ya re mo tshimologong ya ngwaga ono a rwala ditlhako a leba kwa ofising ya boipelego ya motse oo go ya go itseela ka tsoo pedi. Gone kwa go ba boipelego a re o ne a tlhalosediwa ka botlalo ka mananeo a farologaneng a nyeletso lehuma a a karetsa go apaya dijo, go rua dihutshane le go roka. Ene ka a ne a na le botsipa jwa go roka jo a bo anywileng mo dikhamphaneng tse a kileng a direla mo go tsone a itlophela lenaneo la go roka mme seka a dia sebaka a tsenya kopo. A re moragonyana fela mo sebakeng se se neng se sa fedise pelo, kopo ya gagwe ya atlega. A re ba ne ba isiwa dithutong tsa go roka kwa motseng wa Kanye mo sekolong sa Ramatea Vocational Training Centre. A re o ne a itumelela dithuto tseo fela thata mo lerato la gagwe mo kgwebong ya go roka le neng la golela pele ka jaana di ne di remeletse thata mo thutong ya tiro ya diatla. A re lentswa ba ne ba fiwa tse di thokang motlakase ba ne ba neeelwa di genereitara go ka tswelela ka tsone go hetlha motlakase. Mo nakong eno Kebopetswe o rokela banni ba Mogorosi diaparo, tse di kgagogileng le gone go dira paka ya dikole ka go farologana. O tsweletse a tlhalosa fa le mororo kgwebo e ise e itshetlele mo go kalo kalo, lemmenyana le a le bonang le kgona go mo thusa go ora molelo wa mariga le ba gaabo. Mme fela a re kgwetlho e kgolo e a kopanang le yone ke letlhoko la lefelo le a rokelang mo go lone ka jaana mo nakong eno a rokela fa ntle, selo se a boletseng se ka baya kgwebo ya gagwe ka fa mosing. O tlhalositse fa seo se ka kake sa mo kgoba marapo mo go diragatseng ditoro tsa gagwe mme fela a re o solofetse teranka go tsweng kwa go ba ofisi ya dithuso tsa mananeo a. Le fa go ntse jalo Rre Kebopetswe o bile a gwetlha bao ba ba maoto a tshupa go ka akola mananeo a go nna jalo go a tsenelela. A re fa mananeo a a ka tsewa tsia a ka fetola matshelo a batho ba le bantsi ka go tlhama ditiro. 